বিষেরবাঁশী ডেস্ক: আগামীকাল রোববার ভয়াল ২৫ মার্চ; জাতীয় গণহত্যা দিবস। ১৯৭১ সালের সেই ভয়াল-কালরাতের প্রথম প্রহরকে স্মরণ করতে এক মিনিট অন্ধকারে (ব্ল্যাক-আউট) রাখা হবে সারাদেশকে। ইতিহাসের এই দিনে পাকিস্তানি হানাদার বাহিনীর গণহত্যার স্মরণে আগামীকাল দিবাগত রাত ৯টা থেকে ৯টা ১ মিনিট পর্যন্ত সারাদেশ অন্ধকার থাকবে। অর্থাৎ কালরাতে নিহতদের স্মরণে সারাদেশে এক মিনিট সব ধরনের বাতি বন্ধ রাখার কর্মসূচি নিয়েছে সরকার। গত ১১ মার্চ সচিবালয়ে স্বরাষ্ট্রমন্ত্রণালয়ের সভা কক্ষে অনুষ্ঠিত এক বৈঠকে এই সিদ্ধান্ত গ্রহণ করা হয়।